Universitetet i Bologna

Universitetet i Bologna (italiensk Alma mater studiorum – Università di Bologna, forkortet Unibo) er et offentlig universitet i Bologna, Italia. Universitetet ble grunnlagt i 1088, og er regnet som verdens eldste univeristet. Det har rundt 100.000 studenter, og er Italias nest største etter La Sapienza i Roma. Universitetet er ofte å finne på førsteplass i nasjonale rankinger, er spesielt sterkt i klassiske disipliner som jus, medisin, historie og naturvitenskap.  

Universitetet i Bologna var det første til å ta i bruk ordet universitet ("universitas") om en høyere utdanningsinstitusjon, samt ordet "studium" om læringsprosessen, etter presteskapet i 1088 samlet byens skoler for teologi, filosofi og kunst til en større utdanningsinstitusjon. I 1350 begynte byrådet i Bologna å betale professorenes lønn, som tidligere hadde blitt betalt av studentene. Dermed ble universitetet verdens første offentlige høyere utdanningsinstitusjon, og har operert sådan siden.  

Universitetet skiftet i 2000 navn til Alma mater studiorum, latin for «studienes fostermor», for å understreke dets spesielle historiske rolle. Det nye navnet brukes nesten utelukkende i kombinasjon med det gamle. Universitetet har utdannet flere kjente personer, deriblant en rekke italienske statsministre, høyesterettsdommere, vitenskapsmenn og teologer, blant annet renessansefigurer som Nicolaus Copernicus og Galileo Galilei.

Historie
Det er uklart nøyaktig når universitetet ble grunnlagt, men historiske studier tyder på at det skjedde mot slutten av 1000-tallet. En gruppe historikere fikk på 1800-tallet i oppdrag å finne en eksakt dato, og kom frem til årstallet 1088, som i dag brukes som offisielt grunnleggingsår. Med dette regnes Universitetet i Bologna som det eldste universitetet i verden som har vært i kontinuerlig drift.  

Byen Bologna begynte i 1350 å betale professorenes lønn, som tidligere ble betalt av studentene. Dermed ble universitetet offentlig finansiert, og har operert sådan siden. 

Universitetet er historisk kjent for sin undervisning i romerretten og den kanoniske rett. Universitetet i Bologna huser dermed ikke overraskende verdens eldste juridiske fakultet. Universitetet var det første til å ta i bruk ordet "studium" om utdanningsfasen, samt ordet "universitas" for å beskrive utdanningsinstitusjonen som helhet. Som sentral i utviklingen av den moderne universitetsutdanningen, med laurea (treårig bachelor) og magistrale (toårig master), var universitetet 1999 vert for Bologna-prosessen, som definerte rammevilkårene for høyere utdanning i Europa.

Organisasjon 
Universitetet består av 33 fakulteter (dipartimenti), og har omkring 100 000 studenter innskrevet. Foruten Bologna har universitet også fakulteter i Cesena, Forlì, Ravenna, Rimini og Buenos Aires.

Referanser

Eksterne lenker 
 

Universiteter i Italia
Bologna
Etableringer i 1088
Utdanningsinstitusjoner etablert på 1000-tallet